b'\n_START_ARTICLE_\nHenry Rider Haggard\n_START_SECTION_\nBiografia\n_START_PARAGRAPH_\nHaggard tenia una experi\xc3\xa8ncia de primera m\xc3\xa0 sobre els escenaris de les seues novel\xc2\xb7les, gr\xc3\xa0cies als seus nombrosos viatges. En primer lloc va viatjar a la prov\xc3\xadncia de KwaZulu-Natal l\'any 1875, com a secretari del governador colonial Bulwer. Ocupant aquest lloc, va estar present a Pretoria en l\'anunci oficial de l\'annexi\xc3\xb3 brit\xc3\xa0nica de la Rep\xc3\xbablica B\xc3\xb2er de Transvaal. De fet, Haggard va haver de llegir gran part de la proclamaci\xc3\xb3 a causa de la p\xc3\xa8rdua de veu del funcionari que se n\'havia d\'ocupar. _NEWLINE_l\'any 1878 va esdevenir registrador del tribunal de Transvaal, a la regi\xc3\xb3 que formaria part de Sud-\xc3\xa0frica. Eventualment va retornar a Anglaterra amb l\'objectiu de trobar esposa, casant-se amb Mariana Louisa Margitson, la qual va tornar a \xc3\x80frica amb ell. Va tenir un fill anomenat Jock (mort de rub\xc3\xa8ola als 10 anys) i tres filles._NEWLINE_Retornats de nou a Anglaterra l\'any 1882, la fam\xc3\xadlia es va instal\xc2\xb7lar a Ditchingham, Norfolk. Despr\xc3\xa9s van residir a Kessingland. Va centrar-se en els estudis de dret, obtenint la llic\xc3\xa8ncia d\'advocat l\'any 1884. Per\xc3\xb2 la pr\xc3\xa0ctica del dret el va decebre, i gran part del seu temps el va dedicar a la literatura._NEWLINE_Tot i que les seues novel\xc2\xb7les contenen una gran part des prejudicis de la cultura colonial brit\xc3\xa0nica, s\xc3\xb3n inusuals per la seua simpatia envers els pobles nadius africans. Sovint els personatges africans ocupen papers heroics, tot i que els protagonistes sempre s\xc3\xb3n invariablement europeus. Un exemple notable \xc3\xa9s Ignosi, el leg\xc3\xadtim rei de Kukuanaland a Les mines del rei Salom\xc3\xb3. Havent entaulat una intensa i m\xc3\xbatua amistat amb els tres homes anglesos que l\'ajuden a reclamar el tron, accepta s\xc3\xa0viament accepta el seu consell de suprimir les caceres de bruixes i l\'arbitr\xc3\xa0ria imposici\xc3\xb3 de la pena de mort._NEWLINE_Haggard \xc3\xa9s conegut sobretot pel seu "best-seller" Les mines del rei Salom\xc3\xb3 (King Solomon\'s Mines), i tamb\xc3\xa9 per She, Ayesha (seq\xc3\xbcela d\'Ella), Allan Quatermain (seq\xc3\xbcela de Les mines del rei Salom\xc3\xb3), i la novel\xc2\xb7la \xc3\xa8pica d\'ambient v\xc3\xadking, Eric Brighteyes._NEWLINE_A Ella, un professor de Cambridge, Horace Holly i el seu fill adoptiu, Leo Vincey viatgen a \xc3\x80frica. Hi troben una reina blanca, Ayesha, que s\'ha fet immortal introduint-se en una foguera, la genu\xc3\xafna font de la vida. Es tracta de la figura protot\xc3\xadpica de la dona poderosa. Ella \xc3\xa9s alhora desitjada i temuda; una criatura de bellesa sobrenatural que no dubta en assassinat tothom que l\'amo\xc3\xafne o s\'interpose en el seu cam\xc3\xad. Els viatgers descobreixen que Ayesha ha estat espereant durant 2000 anys la reencarnaci\xc3\xb3 del seu amant Kallikrates, a qui ella va matar en un arravatament de gelosia. Ella creu que Vincey \xc3\xa9s la reencarnaci\xc3\xb3 de Kallikrates._NEWLINE_En el cl\xc3\xadmax de la novel\xc2\xb7la, Ayesha acompanya els dos homes a veure la foguera m\xc3\xa0gica. Vol que Leo s\'hi introduisca per a esdevenir immortal i romandre amb ella eternament. Els dubtes d\'ell sobre la seguretat de la prova fan que ella s\'hi introduisca per tal de demostrar que no hi cap perill. Per\xc3\xb2 aquesta segona immersi\xc3\xb3 reverteix els efectes i Ella recupera la seua vertadera edat i immediatament mor. Tanmateix, abans de morir li diu a Vincey: "No moro. Tornar\xc3\xa9 de nou." _NEWLINE_Al llarg de la narraci\xc3\xb3, Haggard explora els temes del poder, la vida, la mort, ra reencarnaci\xc3\xb3, la sexualitat i el dest\xc3\xad._NEWLINE_Tot i que Haggard no \xc3\xa9s ara tan popular com quan van apar\xc3\xa8ixer els seus llibres, alguns dels seus personatges han tingut un notable impacte en el pensament de les primeries del Segle XX. Ayesha, la dona protagonista d\'Ella, va ser citada tant per Sigmund Freud a La interpretaci\xc3\xb3 dels somnis com per Carl Jung com a prototip de dona. Allan Quatermain, l\'heroi de Les mines del rei Salom\xc3\xb3 i la seua seq\xc3\xbcela, encara formen part de la cultura popular occidental. Com a popularitzador del g\xc3\xa8nere del M\xc3\xb3n perdut Haggard ha exercit una \xc3\xa0mplia influ\xc3\xa8ncia en el camp de la ci\xc3\xa8ncia-ficci\xc3\xb3 i de la fantasia a trav\xc3\xa9s de les obres d\'Edgar Rice Burroughs. Allan Quatermain ha estat identificat com un dels models en qu\xc3\xa8 es va inspirar el personatge d\'Indiana Jones, protagonista de les pel\xc2\xb7l\xc3\xadcules A la recerca de l\'arca perduda, Temple of Doom i Indiana Jones and the Last Crusade._NEWLINE_Haggard tamb\xc3\xa9 va escriure sobre temes socials i sobre la reforma agr\xc3\xa0ria, en part inspirat per les seues experi\xc3\xa8ncies a \xc3\x80frica.'